Ottawa Charge

O **Ottawa Charge** (en francés '''Charge d'Ottawa''') é un equipo feminino profesional de hóckey sobre xeo da cidade de Ottawa (Ontario, Canadá), que compite na Professional Women's Hockey League (PWHL), sendo unha das seis franquía fundadoras da competición. O equipo fundouse o 29 de agosto&nbsp;de 2023 co nome **PWHL Ottawa**. Dende o seu debut na PWHL está dirixido pola adestradora canadense Carla MacLeod. O equipo é propiedade do Mark Walter Group

O Ottawa Charge xoga os seus partidos como local no TD Place Arena, pavillón que comparte co equipo masculino dos Ottawa 67’s da Ontario Hockey League (OHL), e que foi a casa dos Ottawa Senators da National Hockey League (NHL) dende a súa fundación en 1992 ata 1996.

A franquía ten un importante apoio social na cidade, o que a converteu no equipo co mellor rexistro de asistencia media ao seu pavillón na tempada inaugural da PWHL con 7&nbsp;496&nbsp;persoas de media nas bancadas, e o 2 de xaneiro de 2024, no seu primeiro partido como local, acadou o mellor rexistro ata aquel momento para un partido de hóckey sobre xeo feminino cun total de 8&nbsp;318&nbsp;persoas.

Na tempada inaugural da liga, o daquela denominado Ottawa PWHL quedou ás portas da clasificación para as series eliminatorias, tendo chegado ao derradeiro partido con opcións de clasificarse. Con todo, tempada 2024-25 o equipo clasificouse por primeira vez na súa historia para os *play-offs* logo de finalizar a liga regular na terceira posición. Na súa primeira presenza nas series pola Walter Cup o equipo clasificouse para as finais logo de eliminar (3-1) o Montreal Victoire, primeiro clasificado e máximo favorito ao título. O segundo partido da serie fixo historia ao converterse, con catro prórrogas e 135:33&nbsp;minutos disputados, no partido máis longo na historia do hóckey sobre xeo profesional feminino e un dos partidos máis longos do hóckey profesional norteamericano.

## Historia 
### Antecedentes 
[miniatura|esquerda|Primeira imaxe coñecida dun partido feminino de hóckey sobre xeo en [Rideau Hall c. 1890.]]
A cidade de Ottawa ten unha longa tradición no hóckey sobre xeo feminino, sendo a cidade na que as mulleres comezaron a practicar a modalidade. Na cidade xogouse o primeiro partido feminino do que se ten rexistro no Rideau Skating Rink o 8 de marzo de 1889. Ademais, a primeira imaxe coñecida dunha muller xogando ao hóckey sobre xeo  tomouse na cidade en 1890 cando Lady Isobel, filla do gobernador xeral do Canadá Frederick Stanley, foi fotografada nos xardíns de Rideau Hall.

Contra a última década do século XIX comezaron a crearse os primeiros equipos femininos na rexión da capital. Estes equipos inluían as New Edinburgh Alphas, as Rideau Rink Ladies, as Hull Vestas e as Cliffside Ladies, tamén coñecidas como as Busy Bees. A principios do século XX a cidade tiña xa o seu propio campionato feminino, cuxa primeira edición gañaron precisamente as Busy Bees.

### Fundación 
O 29 de agosto de 2023 anunciouse que unha das primeiras seis franquías da PWHL estaría localizada en Ottawa. Dous días despois Michael Hirshfeld, antigo director executivo da Asociación de Adestradores da National Hockey League durante sete anos pero sen moita experiencia no hóckey feminino nin na dirección de ningún equipo masculino de primeiro nivel, foi nomeado director xeral do equipo. Ese mesmo día anunciouse que o TD Place Arena sería o seu estadio como local.

A cada equipo da PWHL permitíuselle facer tres contratacións durante o período de axencia libre antes do *draft* de 2023. Ottawa fichou as xogadoras medallistas de ouro coa selección canadense nos Xogos Olímpicos de 2022 Emily Clark, Brianne Jenner, e Emerance Maschmeyer o 5 de setembro de 2023, que se converteron nas primeiras incorporacións do equipo. Cada unha asinou un contrato por tres anos vixente ata a tempada 2025–26 a razón de 80&nbsp;000&nbsp;dólares estadounidenses por tempada.

O 15 de setembro anunciouse a contratación de Carla MacLeod, antiga membro da selección canadense e seleccionadora da República Checa, como primeira adestradora do equipo. Logo seleccionou 15&nbsp;xogadoras no *draft* da liga o 18 de setembro, sendo a primeira elección de Ottawa Savannah Harmon, integrante da selección estadounidense. O 17 de outubro anunciouse que Haley Irwin e Cassea Schols serían as adestradoras asistentes, mentres que Pierre Groulx sería o adestrador de porteiras.

### Tempada inaugural 
[miniatura|[Hayley Scamurra celebrando un gol en 2024 co daquela PWHL Ottawa.]]
O 17 de decembro de 2023 anunciouse que o equipo vendera todas as localidades para o seu primeiro partido fronte a Montreal o 2 de xaneiro de 2024. Días despois, pouco antes do inicio da tempada inaugural, a 2023-24, Ottawa anunciou que Jenner sería a capitá do equipo, con Clark e Jincy Roese como capitás asistentes.

O primeiro partido da historia da franquía disputouse o 2 de xaneiro de 2024, cando Ottawa recibiu o PWHL Montreal no TD Place Arena. O partido estableceu un novo récord de asistencia a un partido profesional de hóckey sobre xeo feminino con 8&nbsp;318&nbsp;persoas nas bancadas. Hayley Scamurra anotou o primeiro gol da historia da franquía para adiantar o equipo anfitrión (1-0); con todo, Montreal gañou no tempo engadido cun marcador de 2–3. A súa primeira vitoria como local chegou o 23 de xaneiro, tamén fronte a Toronto.
miniatura|esquerda|250px|Xogadoras do PWHL Ottawa durante un partido fronte o PWHL Minnesota.
O 1 de febreiro celebrouse o partido das estrelas da National Hockey League no Scotiabank Arena de Toronto. Como parte do evento disputouse o Canadian Tire PWHL 3-on-3 Showcase, un partido de 20&nbsp;minutos entre dous equipos coas xogadoras das seis franquías da liga. O equipo de Ottawa estivo representado por catro xogadoras: Brianne Jenner, Emily Clark, Emerance Maschmeyer e Savannah Harmon.

O 6 de febreiro anunciouse que se xogarían dous partidos da PWHL en campos neutrais nas cidades de Detroit e Pittsburgh os días 16&nbsp;e 17 de marzo dentro do chamado PWHL Takeover Weekend. Ottawa foi un dos catro equipos participantes na xira e disputou o seu encontro no Little Caesars Arena de Detroit o 16 de marzo fronte a Boston. Finalmente o equipo estadounidense levouse a vitoria nos *shootouts* nun encontro presenciado por 13&nbsp;736&nbsp;persoas, o que supuxo o mellor rexistro de asisntencia a un partido profesional feminino de hóckey sobre xeo nos Estados Unidos.

Ottawa acabou a liga regular sen clasificarse para os *play-offs* na tempada inaugural da PWHL, quedando sen opcións logo da derrota por 5-2 ante Toronto no último partido da tempada. A pesar de non clasificarse para as series, Ottawa liderou a PHWL en audiencia durante a súa tempada inaugural. O resultado final de Ottawa significou que se lle outorgase ao equipo a segunda elección xeral no *draft* de 2024.

### Primeira clasificación para os *play offs* e as finais 
[miniatura|250px|[Emily Clark (de branco) durante un partido fronte a Minnesota Frost o 21 de xaneiro de 2025.]]
No verán, o Ottawa Charge reforzouse coa elección no *draft* da xogadora canadense Danielle Serdachny (seleccionada na segunda posición) e a finlandesa Ronja Savolainen, escollida na segunda rolda na oitava posición total.

O Ottawa Charge comezou a tempada 2024–25 cunha visita ao Place Bell de Laval fronte o Montreal Victoire o 30 de novembro de 2024. O primeiro partido da liga regular decidiuse nos *shootouts* a favor do equipo local (4-3). O equipo de Ottawa pasou a maior parte da liga regular fóra dos catro primeiros postos que daban acceso aos *play-offs*. Logo do parón da liga polos compromisos internacionais do mes de febreiro, o equipo mellorou o seu xogo, o que o levou a un rexistro de 7-2-2-4 cunha media de 2,93&nbsp;goles por partido, fronte os 1,8&nbsp;goles que promediaba antes de febreiro e que eran o peor rexistro da liga. As xogadoras do Charge chegaron ás últimas xornadas dependendo de si mesmas para clasificarse para as series pola Walter Cup, e no penúltimo partido da tempada fronte a Minnesota Frost precisaban unha vitoria para sacar seis ou sete puntos de vantaxe fronte as estadounidenses e asegurar a presenza nas series, mais a derrota (3-0) obrigou ás xogadoras de Carla MacLeod a conseguir unha vitoria no último partido da tempada fronte ás Toronto Sceptres, ou a esperar unha vitoria de Minnesota fronte a Boston.

O 3 de maio as Ottawa Charge conseguiron clasificarse por primeira vez na súa historia para os *play-offs* da PWHL logo de derrotar as Toronto Sceptres (1-2) cun gol na prórroga da xogadora checa Kateřina Mrázová no Coca-Cola Coliseum de Toronto. O equipo da capital canadense dependía de si mesmo para conseguir a clasificación para as series, tendo que conseguir unha vitoria. A vitoria do Minnesota Frost fronte o Boston Fleet levaron o Charge ata a terceira posición da táboa.

Como primeiro clasificado da liga regular, Montreal escolleu o seu rival nas semifinais da liga, seleccionando o Ottawa Carge, ante o que conseguiran un rexistro favorable de 3–1–0–2 na liga regular. Con todo, o equipo capitalino levouse a vitoria no primeiro partido da serie disputado na casa das Victoire (2-3) grazas ao gol de Shiann Darkangelo no minuto 9:17 de último terzo, engadíndolles presión ás xogadoras do equipo quebequés, máximo favorito a alzar a Walter Cup.

O segundo partido da serie estivo marcado pola igualdade. Ottawa remontou o 2-0 inicial das quebequesas nos último cinco minutos do encontro, anotando Jenner o gol do empate a tan só 41,8&nbsp;segundos do final do tempo regulamentario. Ambos equipos disputaron de situacións de superioridade de 5 contra 3 na primeira prórroga, mais ningún puido anotar. Houbo que esperar ao minuto 15:33 da cuarta prórroga, cando Catherine Dubois bateu a porteira de Ottawa, Gwyneth Philips, para deixar a vitoria na casa e igualar a eliminatoria. Ambos equipos xogaron un total de 135:33&nbsp;minutos que converteron o partido no máis longo da histria da PWHL e o segundo partido máis longo da historia do hóckey profesional en Montreal, só superado pola derrota dos Montreal Maroons en seis prórrogas fronte os Detroit Red Wings nos *play-offs* da Stanley Cup de 1936 e que se prolongou 176:30&nbsp;minutos.
[miniatura|esquerda|250px|O papel destacado da porteira [Gwyneth Philips levouna a ser nomeada MVP dos *play-offs* a pesar da derrota nas finais fronte ás Minnesota Frost.]]
No terceiro partido, disputado no TD Place Arena de Ottawa, as xogadoras locais impuxéronse cun solitario gol de Mannon McMahon no minuto 8:42 do terceiro terzo e cunha gran actuación da porteira local, a xogadora de primeiro ano Gwyneth Philips, que rexistrou o seu primeiro *shutout* tras deter 26 tiros. Finalmente no cuarto partido, disputado de novo na capital canadense o 16 de maio, o Ottawa Charge impúxose ao Victoire (2-1) e conseguiu disputar unhas finais por primeira vez na súa historia fronte a Minnesota Frost, as defensoras do título. A actuación da porteira estadounidense Gwyneth Philips (19 paradas no partido decisivo) foi clave para conseguir o fito. A xogadora nada en Ottawa Rebecca Leslie abriu o marcador no primeiro período, mentres que Emily Clark anotou o gol da vitoria.

Nas finais as Ottawa Charge enfrontáronse a Minnesota Frost, as defensoras do título, con vantaxe para o equipo canadense ao ter finalizado a liga regular na terceira posición, mentres que as estadounidenses finalizaron na cuarta. Deste xeito Ottawa converteuse no primeiro equipo canadense en xogar unhas finais da PWHL. No primeiro partido, disputado na capital do Canadá, as xogadoras locais conseguiron a vitoria na prórroga, marcando un rexistro de tres vitorias e ningunha derrota como local nos *play-offs*. Logo de finalizar o tempo regulamentario con empate a un gol, Emily Clark anotou o gol da vitoria no minuto 2:47 da primeira prórroga para poñer o seu equipo por diante na serie. Con todo, as xogadoras dirixidas por Carla MacLeod perderon os tres seguintes partidos, todos eles por 2-1 na prórroga, incluída unha tripla prórroga no terceiro partido. No cuarto e definitivo partido un gol de Liz Schepers no minuto 12 da prórroga privou o equipo de Ottawa de conseguir o seu primeiro campionato. O destacado papel da porteira Gwyneth Philips valeulle para ser nomeada MVP dos *play-offs*, conseguindo o trofeo Ilana Kloss.

Logo da exitosa tempada, o equipo tivo que facer fronte a unha renovación forzosa logo da expansión da liga a Vancouver e Seattle, que fixo que cada un dos seis equipos da tempada inaugural perderan catro xogadoras no *draft* de expansión. Para o período de cinco días permitidos pola liga para que as xogadoras non protexidas polos seus equipos e as axentes libres negociaran con calquera das dúas novas franquías, Ottawa protexeu a dianteira canadense Emily Clark, a porteira estadounidense Gwyneth Philips e a defensa finlandesa Ronja Savolainen, mais logo de que Vancouver fichara a Emerance Maschmeyer e Seattle a Danielle Serdachny, protexeu tamén a dianteira estadounidense Gabbie Hughes.

## Identidade do equipo 
miniatura|dereita|Logotipo inaugural da franquía baixo o nome PWHL Ottawa.
Coma o resto das franquías fundadoras da PWHL, Ottawa operou sen unha marca propia distintiva durante a tempada inaugural da liga. O equipo empregou un modelo de camisola similar ao empregada por todos os equipos e que amosaba o nome da cidade en diagonal na parte dianteira, e era coñecido como PWHL Ottawa. O equipo tiña a súa propia paleta de cores co vermello e o gris. En outubro de 2023 a liga rexistrou a marca rexistrada para o nome Ottawa Alert, aparentemente como homenaxe ás Ottawa Alerts, campioas das "series mundiais" a principios do século XX. As cores e as camisolas do novo equipo reveláronse oficialmente o 14 de novembro de 2023, escolléndose as cores vermello, gris "tormenta" e branco.

Finalmente, a franquía de Ottawa foi nomeada finalmente Charge cando a PWHL desvelou os nomes das franquías en setembro de 2024. O nome Charge fai referencia ao lema da cidade de Ottawa, "Advance—Ottawa—En Avant". *The Hockey News* informou de que outros nomes en disputa para Ottawa foran Advance (outra clara referencia ao lema) e Guard. Ademais do nome, a liga revelou o logotipo do equipo, círculo inacabado en movemento que representa as iniciais OC; tamén se engadiu o amarelo á paleta de cores do equipo. O pavillón completouse en xaneiro de 1968 como parte dos proxectos emprendidos pola cidade con motivo do seu centenario, e ten capacidade para máis de 8&nbsp;000&nbsp;persoas sentadas.

O pavillón acolle ademais os partidos como local do equipo de hóckey sobre xeo masculino júnior dos Ottawa 67’s da Ontario Hockey League (OHL), e foi a casa dos Ottawa Senators da National Hockey League dende a súa fundación en 1992&nbsp;ata o seu traslado ao Scotiabank Place a principios de 1996.

## Personalidades 
### Xogadoras 
#### Cadro actual 
#### Capitás 
[miniatura|250px|[Brianne Jenner foi nomeada primeira capitá do equipo de Ottawa.]]
A finais de decembro de 2023 o daquela PWHL Ottawa nomeou a Brianne Jenner como capitá do equipo. Emily Clark e Jincy Roese foron nomeadas capitás asistentes do equipo na tempada inaugural da PWHL.

#### Eleccións na primeira rolda do *draft* 
Dende a tempada inaugural da liga celébrase anualmente o *draft*, no que as franquías seleccionan seleccionan xogadoras das ligas universitarias ou estranxeiras. Nas edicións celebradas ata o momento o Ottawa Charge nunca escolleu na primeira posición.

#### Líderes históricas 
[miniatura|250px|[Emily Clark é a xogadora que máis partidos vestiu a camisola do Charge.]]
Nas estatísticas de xogo durante a liga regular salientan as figuras das atacantes canadenses Brianne Jenner e Emily Clark. Jenner é a máxima goleadora da historia do equipo con 16 goles en 52 encontros disputados, ademais é a líder histórica en puntos, cun total de 35. Pola súa banda Clark é a xogadora que máis partidos vestiu a camisola do Charge con 54 partidos disputados, e a que máis asistencias sumou no equipo de Ottawa cun total de 21. A defensa co mellor rexistro de puntos é a estadounidense Jincy Roese, con 19 puntos en 51 partidos. A continuación os rexistros das seis máximas puntuadoras históricas do equipo:

*Para os significados das abreviaturas véxase estatísticas do hóckey sobre xeo.*

### Adestradoras 
A dobre medallista de ouro olímpica canadense Carla MacLeod foi escollida como adestradora da franquía para a tempada inaugural. MacLeod adestrara previamente en programas formativos en Alberta, e dende 2022 exerce de adestradora xefa da selección checa, coa que conseguiu unha histórica medalla de bronce no Campionato do Mundo de 2022.

### Directores xerais 
Pouco despois de anunciar que unha das franquías que integrarían a PWHL tería a súa sede en Ottawa, Michael Hirshfeld foi nomeado o seu primeiro director xeral.

## Palmarés 
### Trofeos individuais 
***Trofeo Ilana Kloss**: entregado anualmente dende a creación da liga á MVP dos *play-offs*. Recibe o seu nome en honor á xogadora de tenis profesional e membro do Consello Asesor da PWHL Ilana Kloss. Unha xogadora das Ottawa Charge recibiu o galardón:
**Gwyneth Philips (2024-25)

## Notas 
### Referencias 
## Véxase tamén 
### Ligazóns externas 
* Sitio web oficial 
* O Ottawa Charge no Facebook
* O Ottawa Charge no Instagram